ועדת הכספים, כנסת 17, פרוטוקול מספר 746, 2008-03-24 10:55

שי חרמש: אני פותח את ישיבת ועדת הכספים בנושא אישור למכירת נכסים שבידי רשות השידור.

משה גביש: נמצא כאן מר מוטי שקלאר שהוא מנכ"ל רשות השידור ואנכי, יושב-ראש הרשות.

משה גביש: כרגע אנחנו מבקשים אישור למכירת שלושה נכסים שהם פנויים והרשות בעצם לא עושה בהם שימוש ולעומת זאת יש לה עליהם עלויות רבות כל שנה, של ארנונה, באחד מהם של שכר דירה והיטלים שונים.

שי חרמש: אתם מוכרים לצורך השקעה ולא לכיסוי הוצאות שוטפות.

משה גביש: אנחנו גם מציעים שהוועדה תיתן לנו את האישור לעזור לנו לחזק את עצמנו.

משה גביש: כאשר יש כסף בקופה, זה תמיד מפתה.

משה גביש: אנחנו מבקשים שהאישור של הוועדה יהיה בתנאי שהכסף הזה יהיה בחשבון סגור שהולך רק לבינוי של רשות השידור בירושלים ולא לשום מטרה אחרת, שהוא לא ילך לשוטף.

משה גביש: אנחנו מכירים הרבה מוסדות וארגונים שמכרו נכסים והשתמשו בזה להוצאות שוטפות, ולכן אנחנו רוצים שאתם תחשקו אותנו כי אני לא יודע מה יהיה כוחי מחר או אם אני אהיה מחר או יהיה מישהו אחר והדברים מאוד גמישים.

משה גביש: אנחנו מבקשים שזה יאושר בתנאי הזה.

שי חרמש: יש איזו בעיה פורמלית שפניתם לגבי נכס אחד אבל אתם מבקשים לגבי שלושה?

משה גביש: לא, פנינו לגבי שלושה.

משה גביש: פנינו לגבי שני נכסים בשלב ראשון, בחיפה, ופנייה נוספת לנכס בירושלים.

משה גביש: היו שתי פניות לגבי שלושה נכסים

שי חרמש: חבר הכנסת ריבלין, כל מכירת רכוש צריכה לעבור דרכנו?

ראובן ריבלין: יש פה בעיה.

ראובן ריבלין: אני מבין שלגבי נכסים רק ועדת הכספים יכולה.

משה גביש: נכסי נדל"ן.

ראובן ריבלין: אין צורך בכלל באישור הממשלה אבל האם הממשלה הסכימה?

משה גביש: השר הממונה על רשות השידור, השר הרצוג, הסכים.

משה גביש: זה על דעתו.

ראובן ריבלין: זה אתה מצהיר לפרוטוקול?

משה גביש: כן.

משה גביש: אני מצהיר לפרוטוקול.

משה גביש: השר הממונה על ביצוע חוק רשות השידור, נתן את הסכמתו.

ראובן ריבלין: מה עם אגף התקציבים?

אורן משה: אין לנו שום התנגדות.

ראובן ריבלין: הואיל וזה בא לפנינו והסמכות היא בידינו ולא בידי הממשלה, ובדין, מהטעם שפה מדובר ברשות שהיא נפרדת מהממשלה, השאלה שלי היא איך אתה רוצה שאנחנו נסייג את המכירה ואיך אתה מבקש שאנחנו נצבע את השימוש?

משה גביש: הבקשה שלי היא פשוטה.

משה גביש: ועדת הכספים תרשה לרשות למכור את הנכסים ותורה לרשות שאת כספי התמורה תשים בחשבון נפרד שיישא פירות על מנת שישמשו אך ורק לבניית מוסדות הרשות בירושלים.

ראובן ריבלין: זאת אומרת, לנכסים.

משה גביש: נכון, אנחנו לא רוצים שילך לשימוש אחר.

ניסן סלומינסקי: בדרך כלל אנחנו דנים אחרי שדנה הממשלה ואחרים.

ניסן סלומינסקי: הרבה פעמים אנחנו סומכים על הבדיקות שהם עשו כדי לדעת לגבי עצם העניין ואנחנו רק בודקים דברים בשוליים או מה שנראה לנו.

ניסן סלומינסקי: כאן אני מבין שהאחריות היא רק עלינו.

ניסן סלומינסקי: כלומר, הבדיקה היא רק עלינו ואנחנו לא יכולים להסתמך על זה שהממשלה בדקה את זה.

ניסן סלומינסקי: אם כן, אנחנו עומדים לאשר עסקה בשני היבטים כאשר ההיבט האחד הוא שאתה בא ואומר שאתם רוצים את התמורה כדי לרכז את כל המערכת במקום אחד ואני לא יודע אם זה טוב או לא טוב, אם זה חוסך או לא חוסך, ואין לי כל מושג.

ניסן סלומינסקי: אני מתבקש לאשר משהו שיכול להיות שהוא טוב, אבל יכול להיות שזאת קפריזה של מישהו שרוצה לבנות לו מעצמה במקום אחד ואחר כך ישאלו אותנו אם בדקנו שזה טוב מבחינה כלכלית, אם זה טוב מבחינה מהותית וכולי.

משה גביש: לא עלויות אלא ערכו.

ניסן סלומינסקי: אבל העלויות שיהיו אחרי שתמכרו.

ניסן סלומינסקי: צריך שנקבל סדרי גודל כדי שיהיה לנו מושג על מה אנחנו מדברים.

משה גביש: החשב הכללי מלווה אותנו בפרוייקט של שערי צדק וכך גם אגף התקציבים והמכירה היא על דעתם.

משה גביש: כלומר, זה עבר במשרד האוצר.

משה גביש: אמרתי שגם השר הממונה על ביצוע החוק ראה את הבקשות, ישבתי אתו, הן הוסברו לו וזה על דעתו.

משה גביש: זה לא שהממשלה צריכה לקבל כגוף אבל השר הממונה על ביצוע חוק רשות השידור אישר ומשרד האוצר – גם החשב הכללי וגם אגף התקציבים – אישר.

משה גביש: זה לא שאני בא אליכם בלי שום תיאור ואישור.

ניסן סלומינסקי: כמה עולה הפרוייקט במתחם שערי צדק הישן?

משה גביש: הוא יעלה הרבה מאוד.

משה גביש: הקרקע שם נקנתה על ידי הרשות לפני 12 שנים והרשות חייבת על זה היום 150 מיליון שקלים.

ניסן סלומינסקי: על הקרקע?

משה גביש: זה הקרקע והמבנה הישן של בית החולים שערי צדק.

ניסן סלומינסקי: כמה צריך להשקיע כדי להפוך את זה למה שאנחנו רוצים?

משה גביש: צריך להשקיע שם מספר עשרות מיליוני דולרים.

ניסן סלומינסקי: זאת אומרת, זה יגיע ל-200 מיליון דולר.

משה גביש: לא.

משה גביש: זה עלה 150 מיליון שקלים.

ניסן סלומינסקי: זה שלא תהיו מפוזרים, המטרה היא להביא לחסכון בהוצאות שלכם?

משה גביש: המטרה שלנו היא לגרום לחסכון.

משה גביש: שנית, לעשות שימוש מושכל בנכס שלדעתי אף אחד מכם לא היה קונה בשערי צדק.

משה גביש: זאת הייתה עסקה בעצם הממשלה סובבה את הרשות והרשות חילצה את הממשלה מערבויות.

ניסן סלומינסקי: הכניסו אתכם לבוץ והשאלה מי עכשיו יוציא אתכם ממנו.

משה גביש: אנחנו עכשיו מחזיקים בנכס שאפשר לבנות עליו עם אחוזי בנייה גדולים.

משה גביש: זאת אומרת, יש בזבוז עצום של הנכס ובזמן שני אנחנו מחזיקים נכסים נוספים שיש להם תועלת כלכלית נמוכה.

ניסן סלומינסקי: השלב הבא הוא שתמכרו אותו ברווח ותיקנו במקום אחר.

ראובן ריבלין: הסמכות היא שלנו ולכן אנחנו מחויבים בשאלות ובסופו של דבר בקבלת החלטה.

משה גביש: בוודאי.

שי חרמש: יש את החשב הכללי.

ראובן ריבלין: הואיל והם לא כפופים והאישור הוא בידינו אני רוצה להקפיד ולומר שהמכירה היא לא לקונה מרצון ומוכר מרצון ובסוף פתאום ימצאו מישהו שרצה ולא ידעו שרצו עוד.

ראובן ריבלין: אנחנו רוצים להקפיד שיהיה מחיר מינימום.

משה גביש: מכרז.

ראובן ריבלין: מכרז פתוח.

משה גביש: מכרז פתוח או קבלת הצעות.

ראובן ריבלין: זאת אומרת, המכירה תיעשה כפי שהמדינה נוהגת למכור.

משה גביש: בהחלט.

אורן משה: אני לא מוסמך להתחייב בשם החשב הכללי.

משה גביש: זה לא קשור לחשב הכללי.

משה גביש: אני מתחייב שהמכירה תהיה על פי הכללים הקבועים במינהל תקין של או קבלת הצעות או מכרז.

משה גביש: בוודאי לא מכירה במחשכים.

ראובן ריבלין: כדי שיתקבל הסכום הגבוה ביותר שניתן להשיג עבור הנכס.

משה גביש: בוודאי.

ראובן ריבלין: ועדת הכספים מאשרת להפקיד את הכסף בחשבון סגור שיישא פירות לצורך השקעות כפי שיבואו בפניה בבוא העת והיא תאשר.

ניסן סלומינסקי: יש לכם חובות שברגע שתמכרו את הנכסים אחד הבנקים ישים יד על הכסף?

משה גביש: לרשות השידור בוודאי שכרגע יש חובות והיא עומדת בהם יפה.

משה גביש: מה יעשו בנקים או נושים אחרים, אני לא יודע.

משה גביש: זאת אומרת, לרגע זה אין לנו חובות שמישהו צריך להפעיל עלינו איזה שהם אמצעי גבייה.

משה גביש: מה יהיה מצבה של הרשות, כידוע הוא לא טוב.

משה גביש: מה יהיה בעתיד, אני לא יכול לומר.

ניסן סלומינסקי: על נכסים יכול להיות שלבנק אין עניין לשים יד, בפרט שאתה אומר שזאת לא קטסטרופה מוחלטת, אבל יהיה לו עניין אולי לשים יד על מזומן.

ניסן סלומינסקי: אני שואל אם יש איזה שהם גופים שיהיה להם אינטרס לשים על הכסף המזומן את היד, לעקל אותו ואז כל מה שעשינו כאן, לא עשינו כלום אלא גרענו.

שי חרמש: הקטנת חוב.

ניסן סלומינסקי: הוא רוצה במיוחד לסגור את הכסף ולהשלים את הפרוייקט.

משה גביש: לרשות השידור יש חובות.

משה גביש: לרגע זה אנחנו לא נמצאים בשום הליך כלפי מישהו שמצריך הטלת עיקולים.

משה גביש: הנכס הזה, גם אם הוא יהיה בצורת פיקדון, הוא מחליף נכס נדל"ן וכל מה שאפשר היה לעשות לנכס הנדל"ן, יהיה אפשר לעשות במזומן.

ניסן סלומינסקי: הבנק לא ייקח את הנדל"ן.

משה גביש: האלטרנטיבה היא שנחזיק מגרש שאין לנו צורך בו ומצד שני לא נוכל לבנות?

סמדר אלחנני: אני פונה אל חברי הוועדה וגם למשה גביש.

סמדר אלחנני: ליוויתי חלקים גדולים מענייני רשות השידור במשך הרבה שנים וגם את עניין שערי צדק.

סמדר אלחנני: ההחלטה לגבי העברת רשות השידור למבנה של שערי צדק היא החלטה תמוהה קצת.

סמדר אלחנני: המבנה הוא מבנה לשימור, מבנה יפהפה.

סמדר אלחנני: היו לי שיחות עם יושבי-ראש קודמים.

סמדר אלחנני: ברגע שזה עובר לרשות השידור, אין כניסה לציבור, זה מתחם מוגן יותר מאשר משרדי הממשלה, מתחם סגור שהציבור לא יוכל להיכנס אליו.

סמדר אלחנני: מאז התקבלה ההחלטה ההיא ועד היום, יש היום ערך יותר גדול למבנים היסטוריים.

סמדר אלחנני: הדבר הזה נמצא בכניסה לירושלים, באחד המקומות הכי נגישים לתיירים.

שי חרמש: אנחנו כבר אחרי ההחלטה הזאת.

סמדר אלחנני: ראית בישיבה הקודמת מה היה עם החלטה שהתקבלה לפני חמש שנים וזאת החלטה מלפני 12 שנים.

סמדר אלחנני: המבנה של שערי צדק כמבנה לשימור יכול להיות אטרקציה מסחרית, מעין מרכז קניות ייחודי, והיתרון שיש לרשות השידור להיפטר מהנכס הזה ולעבור למבנה רגיל שלא מיועד לשימור, לבניין משרדים רגיל שנמצא במקום לא יקר.

סמדר אלחנני: אני מעלה את זה כאן כי אז חלק גדול מכל הבעיות של רשות השידור תיפתרנה.

סמדר אלחנני: צריך כבר לחשוב על הכיוון הזה כי היום נכס כזה הוא אטרקציה שאין כמוה.

סמדר אלחנני: זה הרי בניין מופלא הבניין הזה.

סמדר אלחנני: ברגע שאתם תיכנסו לשם, אף אחד לא יכול להיכנס לשם.

משה גביש: הטלוויזיה יושבת כבר 10 שנים בבניין.

סמדר אלחנני: אני יודעת.

סמדר אלחנני: זרקתי לכם רעיון.

ראובן ריבלין: אני חושב שהנושא שסמדר העלתה הוא חשוב מאוד אבל הוא לא נוגע לנושא הדיון.

שי חרמש: אנחנו נאשר מכירה בדרך מכרז או קבלת הצעות לשלושת הנכסים.

ניסן סלומינסקי: מכרז או קבלת הצעות, מה שהדין מחייב.

ענת מימון: מתי הייתה הפנייה לגבי הנכס בירמיהו?

משה גביש: ב-27 בפברואר 2008.

שי חרמש: אם כן, שלושת הנכסים, מכירה בדרך מכרז או קבלת הצעות.

שי חרמש: הכספים לצורך הקמת המתחם שערי צדק יופקדו בחשבון סגור לצורך פיתוח נכסי של רשות השידור בירושלים ולא להוצאות שוטפות.

ראובן ריבלין: בהתאם לאישור ועדת הכספים.

שי חרמש: אנחנו מצביעים.

שי חרמש: אושר פה אחד